Danske priser på BYD Atto 2

Vi havde forventet, at BYD Atto 2 ville får en indstigningspris på lige under 200.000 kroner herhjemme, men det holdt ikke stik. Den danske importør har netop afsløret de danske priser og de starter ved 219.995 kroner, altså en smule mere end vi forventede. Den har til gengæld masser af udstyr ombord, heriblandt varmepumpe.

Atto 2 fås i første omgang kun i en enkelt batterivariant med et beskedent 45 kWh batteri under gulvet. Det giver bilen op til 312 WLTP-kilometer i rækkevidde. Batteriet understøtter AC-opladning med op til 11 kW, mens DC-hurtigopladning gør det muligt at lade bilen fra 30 til 80 procent på omkring 28 minutter.

Importøren tilbyder til gengæld to udstyrsvarianter; Active og Boost. Indstigningsudgaven er Active, der byder på 10-tommer roterbar touchskærm. Derudover får man parkeringssensor bag, bakkamera, navigation, trådløs Apple CarPlay og Android Auto, LED- for- og -baglygter inkl. fjernlysassistent, panoramaglastag samt elektriske justérbare forsæder i kunstlæder. Assistentfunktioner inkluderer funktioner som adaptiv fartpilot, blindvinkelovervågning, træthedsregistrering og vognbaneassistent.

Derudover er BYD Atto 2 som standard udstyret med V2L-teknologi (Vehicle-to-Load), der gør bilen til en mobil strømkilde. Det betyder, at man kan tilslutte eksterne enheder som en grill eller køleboks.

Vælger man udstyrsvarianten Boost, der starter fra 234.995 kroner, får man yderligere funktioner som varme i rat og forsæder, en stor 12,8-tommer roterbar touchskærm, trådløs opladning til smartphone, parkeringssensorforan og 360-graders kamera.

Et kig indenfor.

Atto 2 er en kompakt elektrisk SUV, der konkurrerer i det såkaldte B-SUV-segment. De direkte konkurrenter er biler som Jeep Avenger, Kia Niro EV og den kommende Renault 4 E-Tech.

Den er bygget på BYD’s e-platform 3.0 og med sin kompakte størrelse er den primært skabt til bylivet. Den har en venderadius på kun 5,25 meter, hvilket gør den let at navigere i smalle gader og parkeringspladser. Bilens accelererer fra 0-100 km/t klares på 7,9 sekunder og har en tophastighed på 160 km/t.

Med forhjulstræk, en ydelse på 177 hk (130 kW) og en vægt på 1.570 kilo, er BYD Atto 2 ikke nogen blodfattig bil. Den kan da også trække op til 750 kilo.

Prislisten kan findes her.

Danske priser på BYD Atto 2